May 10,2015
జీఎస్‌టీ ఆర్థిక సమగ్రతను చాటుతుంది : జైట్లీ
             న్యూఢిల్లీ: వస్తు సేవల పన్ను (జీఎస్‌టీ) దేశ ఆర్థిక సమగ్రతను చాటుతుందని ఆర్థిక మంత్రి అరుణ్‌ జైట్లీ అన్నారు. జీఎస్‌టీ వల్ల దేశ వ్యాప్తంగా ఒకే విధమైన పన్ను విధానం అమలులోకి వస్తుందని అన్నారు. దీంతో భారతావని అంతా ఒకే మార్కెట్‌ అనే భావన కలుగుతుందన్నారు. ఇది ఆర్థిక సమగ్రతకు దారి తీస్తుందని ఆయన వివరించారు. జీఎస్‌టీకి సంబంధించిన రాజ్యాంగ సవరణ బిల్లును అడ్డుకోవడం ద్వారా కొన్ని పార్టీలు దేశ ప్రగతికి అడ్డుపడుతున్నాయని ఆయన ఆరోపించారు. ఇక్కడ సామాజిక భద్రతలో భాగంగా ప్రవేశపెట్టిన మూడు కొత్త పథకాలను ఆయన ఇక్కడ ప్రారంభించారు. ఎక్సైస్‌, సేవా, వస్తువులపై పన్ను వంటి పలు ప్రత్యక్ష పన్నులకు స్థానంలో ప్రతిపాదించిన జీఎస్‌టీ రాజ్యాంగ సవరణ బిల్లును అడ్డుకొనేందుకు వారి వద్ద సంఖ్యా బలం లేదని పరోక్షంగా కాంగ్రెస్‌ను ఉద్దేశించి వ్యాఖ్యానించారు. మరోవైపు కొన్ని ప్రతిపక్ష పార్టీలు కూడా వస్తుసేవల పన్ను విధానాన్ని సమర్థిస్తున్నట్లు ఆయన వివరించారు. జీఎస్‌టీని వ్యతిరేకించిన వారు అందులో సఫలం కామని తెలిసి జీఎస్‌టీ రాజ్యాంగ సవరణనలో జాప్యం చేసేలా పన్నాగాలు పన్నుతున్నట్లు ఆయన ఆరోపించారు.
మీ స్నేహితులకు రికమెండ్ చెయ్యండి